Τούμπα Θεσσαλονίκης

Γενικά στοιχεία

Βρίσκεται στο βορειοανατολικό τμήμα του Δήμου και τα όρια της είναι τα εξής: Λ. Καυτανζόγλου - Αγίου Δημητρίου - όρια με Δημοτική Ενότητα Τριανδρίας - Ορτανσίας - βορειοανατολικά όρια Δήμου Θεσ/νίκης (Κεδρηνός λόφος) - όρια με συνοικισμό Μαλακοπής - Λαμπράκη - Αερωπού - ανατολικά όρια Δήμου Θεσσαλονίκης - Αναξιμένους - Κανάρη -Παπαναστασίου - Εγνατία (προέκταση). Xωρίζεται στις εξής περιοχές: Άνω Τούμπα, Κάτω Τούμπα, Κληματαριά, Αγία Βαρβάρα, Αγία Μαρίνα, Παπάφη-Άγιος Φανούριος, Περραιβού, Δόξα, Κρυονέρι. Η Τούμπα πήρε το όνομά της από τον ομώνυμο λόφο της Τούμπας, όπου η αρχαιολογική έρευνα αποκάλυψε ένα πόλισμα της Εποχής του Χαλκού (2200 π.Χ.). Η θέση του οικισμού φαίνεται να εγκαταλείφθηκε, μετά την ίδρυση της Θεσσαλονίκης από τον Κάσσανδρο το 324 π.Χ. Στην Τούμπα υπάρχει το Παπάφειο Ορφανοτροφείο, το γηροκομείο της Μητρόπολης Θεσσαλονίκης, ενώ παλιότερα λειτουργούσε και το Ορφανοτροφείο θηλέων «Μέγας Αλέξανδρος», που έχει κατεδαφιστεί. Στην Τούμπα βρίσκεται εγκαταλελειμμένο το παλιό νοσοκομείο Ειδικών Παθήσεων (Λοιμωδών) και στην περιοχή Παπάφη το παλιό εργοστάσιο «Υφανέτ», που βρίσκεται υπό κατάληψη. Ακόμη, η περιοχή Κρυονερίου και Μαλακοπής καθώς και η πέριξ του ρέματος Δόξας αντιμετωπίζουν μεγάλο κίνδυνο πλημμυρών. Μάλιστα, το ρέμα έχει μετατραπεί σε σκουπιδότοπο.
Το φαινόμενο των αδέσποτων σκύλων στην περιοχή της Τούμπας είναι ιδιαίτερα οξυμένο. Επίσης, παρατηρούνται συχνά περιστατικά δηλητηρίασης αδεσπότων ζώων. Για τον λόγο αυτό οργανώνται δράσεις ευαισθητοποίησης των πολιτών.

Πλατεία Μικρασιατικού και Θρακικού Ελληνισμού

Η κεντρική πλατεία της Τούμπας, είναι η πλατεία Μικρασιατικού και Θρακικού Ελληνισμού και βρίσκεται στην Άνω Τούμπα. Ονομάστηκε έτσι το 2010, στη μνήμη των θυμάτων της Γενοκτονίας του Ελληνισμού της Ανατολής αλλά και ως φόρος τιμής στους πρόσφυγες που εγκαταστάθηκαν στη Θεσσαλονίκη μετά την Μικρασιατική Καταστροφή και την ανταλλαγή των πληθυσμών μεταξύ της Ελλάδας και της Τουρκίας που προέβλεπε η συνθήκη της Λωζάνης. Στον χώρο γύρω από την πλατεία βρίσκεται το γήπεδο της Τούμπας, το οποίο φιλοξενεί της αθλητικές δραστηριότητες του αθλητικού σωματείου ΠΑΟΚ, το Κέντρο Πολιτισμού του Δήμου, το Κολυμβητήριο και η εκκλησία της Αγίας Βαρβάρας.

Συγκοινωνία

Η περιοχή εξυπηρετείται από τις λεωφορειακές γραμμές του Οργανισμού Αστικών Συγκοινωνιών Θεσσαλονίκης (ΟΑΣΘ), που συνδέουν την περιοχή με το κέντρο της πόλης, καθώς και με περιοχές της Ανατολικής Θεσσαλονίκης. Οι γραμμές του ΟΑΣΘ που διέρχονται από την περιοχή είναι οι εξής: 10 Χαριλάου - Σιδηροδρομικός Σταθμός, 11 Πυλαία - Σιδηροδρομικός Σταθμός, 58 Βενιζέλου - Πανόραμα - Διασταύρωση Χορτιάτη, 12 ΚΤΕΛ - Κάτω Τούμπα, 45 ΚΤΕΛ Μακεδονία - ΚΤΕΛ Χαλκιδικής, 30 Τριανδρία - Αποθήκη, 14 Άνω Τούμπα - Σιδηροδρομικός Σταθμός, 37 Σιδηροδρομικός Σταθμός  - Κρυονέρι. Το Μετρό Θεσσαλονίκης είναι ένα υπό κατασκευή μέσο σταθερής τροχιάς. Όταν ολοκληρωθεί η βασική γραμμή, οι σταθμοί που θα είναι εντός των ορίων της Δ΄ Δημοτικής κοινότητας Τούμπας, θα είναι οι σταθμοί Παπάφη και Ευκλείδη.
Μέχρι την σταδιακή αποξήλωση των γραμμών του τροχιόδρομου της πόλης που ολοκληρώθηκε το 1957, τις περιοχές Παπάφη και Κάτω Τούμπα εξυπηρετούσε γραμμή που περνούσε διαμέσου της οδού Τσιμισκή, της λεωφόρου Στρατού και της οδού Παπαναστασίου. Επίσης υπάρχουν αρκετές πιάτσες ταξί σε διάφορα σημεία της Τούμπας.